Двойчы Заходняя Дзвіна была мяжою паміж суседнімі дзяржавамі, Лявонпаль двойчы станавіўся памежным мястэчкам. У 1772 годзе, пасля першага падзелу Рэчы Паспалітай, мяжа нашай краіны з Расійскай імперыяй упершыню ўсталявалася па Дзвіне. Аб той далёкай падзеі сёння нагадвае непаўторны помнік архітэктуры Беларусі – мемарыяльная калона ў гонар Канстытуцыі 3 мая. Пасля савецка-польскай вайны, з 1921 года і да пачатку Другой сусветнай вайны ў 1939-м, Дзвіна зноў стала мяжою, на гэты раз паміж Польшчай і Савецкім Саюзам.